ໂຄງການນິວເຄລຍຂອງເກົາຫຼີເໜືອ
ເຈົ້າໜ້າທີ່ກ່າວວ່າ ເກົາຫຼີໃຕ້ໄດ້ຮັບຂ່າວກອງ ກ່ຽວກັບສະຖານທີ່ກັ່ນທາດຢູເຣນຽມອື່ນອີກ ຂອງເກົາຫຼີເໜືອ
ລັດຖະມົນຕີການຕ່າງປະເທດເກົາຫຼີໃຕ້ກ່າວວ່າ ລັດຖະບານ ຂອງທ່ານພວມທຳການສືບສວນກ່ຽວກັບລາຍງານຂ່າວທີ່ວ່າ ເກົາຫຼີເໜືອອາດມີສະຖານ ທີ່ກັ່ນທາດຢູເຣນຽມແຫ່ງອື່ນອີກ ນອກໄປຈາກບ່ອນທີ່ເກົາຫຼີເໜືອ ໄດ້ພານັກວິທະຍາສາດອະ ເມຣິກັນຄົນນຶ່ງໄປເບິ່ງ ໃນເດືອນແລ້ວ ໃນຂະນະດຽວກັນຈີນກ່າວວ່າພວກເຈົ້າໜ້າທີ່ເກົາຫລີເໜືອ ໄດ້ຍອມຮັບວ່າ ມີຄວາມຈໍາເປັນທີ່ຈະຕ້ອງຫລີກລ່ຽງບໍ່ໃຫ້ ຄວາມເຄັ່ງຕຶງລະຫວ່າງສອງເກົາຫລີທະວີຮ້າຍແຮງຂຶ້ນ ລັດຖະມົນຕີການຕ່າງປະເທດເກົາຫຼີໃຕ້ ທ່ານ Kim Sung-hwan ກ່າວໃນກອງປະຊຸມ ຖະແຫຼງຂ່າວໃນວັນອັງຄານມື້ນີ້ວ່າເກົາຫຼີໃຕ້ໄດ້ຮັບຂ່າວກອງວ່າເກົາຫຼີເໜືອ ອາດມີບ່ອນ ກັ່ນທາດຢູເຣນຽມແຫ່ງອື່ນ ແລະໄດ້ຕິດຕາມເບິ່ງເລື່ອງນີ້ ມາໄດ້ໄລຍະນຶ່ງແລ້ວ ໜັງສືພິມ Chosun Ilbo ສະບັບທີ່ອອກໃນວັນອັງຄານມື້ນີ້ ໄດ້ອ້າງຄຳເວົ້າ ຂອງແຫຼ່ງ ຂ່າວສືບລັບທີ່ບໍ່ໄດ້ລະບຸຊື່ທີ່ກ່າວວ່າ ເກົາຫຼີໃຕ້ແລະສະຫະລັດເຊື່ອວ່າເກົາຫຼີເໜືອອາດ ມີບ່ອນກັ່ນທາດຢູເຣນຽມ 3 ຫຼື 4 ແຫ່ງນອກເໜືອໄປຈາກບ່ອນທີ່ມີການເປີດເຜີຍໃຫ້ ຮູ້ເມື່ອໄວໆມານີ້ ທີ່ໂຮງໄຟຟ້າ Yongbyon ນັ້ນ